ΓΡΑΠΤΗ ΕΡΩΤΗΣΗ E-3384/95 υποβολή: Jean-Yves Le Gallou (NI) προς την Επιτροπή (13 Δεκεμβρίου 1995)

Θέμα: Πιστώσεις διοικητικής λειτουργίας των θεσμικών οργάνων της Κοινότητας

Παρακαλείται η Επιτροπή να γνωστοποιήσει για τη θέση B4-3209 το συνολικό ύψος των πιστώσεων οι οποίες χορηγήθηκαν το 1994

- στις δαπάνες μελετών,

- στις δαπάνες συνεδριάσεων εμπειρογνωμόνων,

- στις δαπάνες διασκέψεων και συνεδρίων,

- στις δαπάνες για την πληροφόρηση και τις δημοσιεύσεις.

Δύναται η Επιτροπή να δηλώσει επακριβώς το ποσοστό που αντιπροσωπεύουν τα ως άνω τέσσαρα είδη δαπανών ως προς το σύνολο των πιστώσεων της εν λόγω θέσεως και να αναφέρει εάν κρίνει το ποσοστό αυτό εύλογο;

Κοινή Συμπληρωματική απάντηση στις γραπτές ερωτήσεις Ε-3335/95, Ε-3336/95, Ε-3337/95, Ε-3338/95, Ε-3339/95, Ε-3340/95, Ε-3341/95, Ε-3342/95, Ε-3343/95, Ε-3344/95, Ε-3345/95, Ε-3346/95, Ε-3347/95, Ε-3348/95, Ε-3349/95, Ε-3350/95, Ε-3351/95, Ε-3352/95, Ε-3353/95, Ε-3354/95, Ε-3355/95, Ε-3356/95, Ε-3357/95, Ε-3358/95, Ε-3359/95, Ε-3360/95, Ε-3361/95, Ε-3362/95, Ε-3363/95, Ε-3364/95, Ε-3365/95, Ε-3366/95, Ε-3367/95, Ε-3368/95, Ε-3369/95, Ε-3370/95, Ε-3371/95, Ε-3372/95, Ε-3373/95, Ε-3374/95, Ε-3375/95, Ε-3376/95, Ε-3377/95, Ε-3378/95, Ε-3379/95, Ε-3380/95, Ε-3381/95, Ε-3382/95, Ε-3383/95, Ε-3384/95, Ε-3385/95, Ε-3386/95, Ε-3387/95, Ε-3388/95, Ε-3389/95, Ε-3390/95, Ε-3391/95, Ε-3392/95, Ε-3393/95, Ε-3394/95, Ε-3395/95, Ε-3396/95, Ε-3397/95, Ε-3398/95, Ε-3399/95, Ε-3400/95, Ε-3401/95, Ε-3402/95, Ε-3403/95, Ε-3404/95, Ε-3405/95, Ε-3406/95, Ε-3407/95, Ε-3408/95, Ε-3409/95, Ε-3410/95, Ε-3411/95, Ε-3412/95, Ε-3413/95, Ε-3414/95, Ε-3415/95, Ε-3416/95, Ε-3417/95, Ε-3418/95, Ε-3419/95, Ε-3420/95, Ε-3421/95, Ε-3422/95, Ε-3423/95, Ε-3424/95, Ε-3425/95, Ε-3426/95 και Ε-3427/95 του κ. Liikanen εξ ονόματος της Επιτροπής (26 Μαρτίου 1996)

Το Αξιότιμο Μέλος του Κοινοβουλίου ζήτησε από την Επιτροπή, όσον αφορά 93 κονδύλια του προϋπολογισμού, το συνολικό ποσό των πιστώσεων που διατέθηκαν κατά το 1994 για δαπάνες υποστήριξης (δηλαδή για δαπάνες μελετών, συνεδριάσεων εμπειρογνωμόνων, διαλέξεις και συνέδρια, ενημέρωση και δημοσιεύσεις). Αυτή η πληροφορία διαβιβάζεται κατευθείαν στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου υπό τη μορφή λεπτομερούς πίνακα.

Το ποσοστό που καταλαμβάνουν αυτές οι δαπάνες στο σύνολο των πιστώσεων που διατίθενται από τα προαναφερθέντα κονδύλια προσδιορίζεται από τον λειτουργικό στόχο κάθε κονδυλίου. Τα κριτήρια για να καταλογισθούν πιστώσεις δαπανών σε ένα κονδύλιο είναι αφενός η ύπαρξη προφανούς σχέσης μεταξύ της δαπάνης και της εν λόγω πολιτικής και αφετέρου η αγορά κάποιου προϊόντος ή κάποιας υπηρεσίας και όχι πόρων, δηλαδή υπάρχει υποχρέωση να προκύψει κάποιο αποτέλεσμα (τα κριτήρια αυτά περιλαμβάνονται σε μία ανακοίνωση της Επιτροπής της 22ας Απριλίου 1992) ((SEC(92) 769. )). Ακολουθεί μια επεξήγηση αυτών των κριτηρίων όσον αφορά τα κονδύλια του προϋπολογισμού στα οποία το ποσοστό των δαπανών υποστήριξης σε σχέση με τις συνολικές δαπάνες υπερβαίνει το 25% στον προϋπολογισμό του 1994.

Β2-704

Το κονδύλιο αυτό φέρει τον τίτλο «Εδραίωση και ανάπτυξη μιας κοινής διαρκούς πολιτικής μεταφορών». Οι παρατηρήσεις του προϋπολογισμού προβλέπουν ότι η πίστωση αυτή προορίζεται για την πραγματοποίηση μελετών με στόχο την ανάπτυξη της κοινής πολιτικής μεταφορών σε όλες τις πτυχές της, δηλαδή σε σχέση με όλα τα μέσα μεταφοράς και το περιβάλλον.

Περίπου το 50% των πιστώσεων χρησιμοποιήθηκαν για μελέτες στους διάφορους τομείς των μεταφορών, είτε για να μπορέσει η Επιτροπή να γνωρίσει και να αναπτύξει μαζί με τα κράτη μέλη τα σχέδια του διευρωπαϊκού μεταφορικού δικτύου, είτε για να προετοιμάσει τα μέσα με στόχο τη βελτίωση της λειτουργίας της εσωτερικής αγοράς μεταφορών, χάρη στις έρευνες των τιμών, στις αναλύσεις των σχεδίων αναδιάρθρωσης των αεροπορικών εταιρειών, κλπ.

Οι μελέτες αυτές έχουν σαφή λειτουργικό χαρακτήρα και ανταποκρίνονται πλήρως στα κριτήρια της Επιτροπής. Σε καμιά περίπτωση δεν θα μπορούσαν να γίνουν από την ίδια την Επιτροπή. Οι άλλες δαπάνες υποστήριξης αφορούν τις πολύ ειδικές ενέργειες ενημέρωσης σχετικά με ορισμένες πτυχές των μεταφορών (π.χ. τα διευρωπαϊκά δίκτυα).

Β2-705

Το κονδύλιο αυτό που φέρει τον τίτλο «Ειδικές ενέργειες στον τομέα της ασφάλειας των θαλάσσιων μεταφορών» έχει ουσιαστικά τον ίδιο στόχο με το κονδύλιο 704 αλλά αφορά μόνο τις θαλάσσιες μεταφορές. Το κονδύλιο αυτό εξάλλου θα καταργηθεί το 1996 και έτσι οι δράσεις που χρηματοδοτούσε θα χρηματοδοτούνται στο εξής από το γενικό κονδύλιο.

Κάτι παραπάνω από το 40% των πιστώσεων διατέθηκε για μελέτες σύμφωνα με τις παρατηρήσεις του σχετικού κονδυλίου του προϋπολογισμού.

Β3-4010

Οι παρατηρήσεις του κονδυλίου του προϋπολογισμού Β3-4010 «Αγορά εργασίας και απασχόληση (1994) προβλέπει ότι «η πίστωση αυτή καλύπτει εξάλλου τη δημιουργία του κοινοτικού πλαισίου για την απασχόληση που ενέκρινε η Επιτροπή. Θα χρησιμεύει για την υποστήριξη της ανάλυσης και της διάδοσης...».

Το 25% αυτών των πιστώσεων χρησιμοποιήθηκαν για την κατάρτιση της ετήσιας έκθεσης σχετικά με την απασχόληση, τις αναλύσεις της ευρωπαϊκής αγοράς εργασίας και της πολιτικής της απασχόλησης καθώς και για τις δημοσιεύσεις σχετικά με την κοινωνική διάσταση της εσωτερικής αγοράς.

Β3-4100

Το κονδύλιο του προϋπολογισμού Β3-4100 φέρει τον τίτλο «Ενέργειες και μελέτες στον τομέα της κοινωνικής ασφάλισης». Εξάλλου, οι παρατηρήσεις στο σχετικό κονδύλιο του προϋπολογισμού προβλέπουν στο να αναπτυχθεί κάποιος προβληματισμός σχετικά με τα φαινόμενα που παρατηρούνται στη κοινωνική ασφάλιση μέσω μελετών, συσκέψεων και σεμιναρίων και τη σταδιακή εφαρμογή και τελειοποίηση ενός συστήματος πληροφόρησης που καλύπτει τους κύριους τομείς της κοινωνικής ασφάλισης».

Η χρησιμοποίηση του 41% αυτών των πιστώσεων για δαπάνες υποστήριξης δικαιολογείται από το ίδιο το αντικείμενο του κονδυλίου του προϋπολογισμού και αφορά κυρίως την προετοιμασία (δίκτυο εμπειρογνωμόνων) της δεύτερης έκθεσης σχετικά με την κοινωνική προστασία στην Ευρώπη ((COM(95) 457. )).

Β4-1032

Οι παρατηρήσεις του κονδυλίου του προϋπολογισμού Β4-1032 «Παρατήρηση των αγορών» διευκρινίζουν ότι οι πιστώσεις προορίζονται για την κάλυψη των δαπανών σχετικά με τη γνώση της αγοράς ενέργειας, προκειμένου να μετρηθεί η επίπτωση των εθνικών και κοινοτικών πολιτικών στον τομέα αυτό και να μπορέσουν να γίνουν προτάσεις μεσοπρόθεσμης και μακροπρόθεσμης ανάπτυξης.

Για την επίτευξη αυτού του στόχου η Επιτροπή χρησιμοποιεί κυρίως τις επιδοτήσεις συγχρηματοδότησης, τις έρευνες και τις μελέτες της αγοράς, την αγορά των στατιστικών αποτελεσμάτων και την ανάπτυξη των λογισμικών ανάλυσης.

Από το έγγραφο εργασίας της Επιτροπής σχετικά με το προσχέδιο του προϋπολογισμού για το οικονομικό έτος 1994 προκύπτει ότι οι δαπάνες μελετών είχαν εκτιμηθεί ότι ανέρχονταν στο 80% των προτεινόμενων πιστώσεων, το οποίο προσεγγίζει με το ποσοστό εκτέλεσης ύψους 77,5% που διαπιστώθηκε γι' αυτό τον τύπο των δαπανών.

Β4-3040

Το μεγαλύτερο μέρος των δαπανών υποστήριξης αφορούσαν την ανάθεση μελετών (4,54 εκατ. ECU). Είναι γεγονός ότι κατά το 1994 η Επιτροπή ξεκίνησε 59 μελέτες σχετικά με αυτή τη θέση του προϋπολογισμού. Το μεγαλύτερο μέρος αυτών των μελετών καλύπτει τους τομείς της προστασίας και της διαχείρισης των υδάτινων πόρων, της προστασίας και της διαχείρισης της γης, του περιβάλλοντος και των φυσικών πόρων, του αστικού περιβάλλοντος, των οικονομικών και του περιβάλλοντος γενικά

Οι μελέτες αυτές ήταν αναγκαίες για την ανάπτυξη και την αξιολόγηση εναλλακτικών πολιτικών σύμφωνα με τους στόχους του κονδυλίου αυτού.

Εξάλλου, το 3,7% του συνολικού ποσού αυτής της κατηγορίας διατέθηκε για διασκέψεις και δημοσιεύσεις. Η κυριότερη δημοσίευση είναι η έκθεση σχετικά με τα ύδατα λουτρών ((Δημοσιεύτηκε από την Υπηρεσία Επισήμων Εκδόσεων των Ευρωπαϊκών Κοινοτήτων - EUR/15/976. )), η οποία αποτελούσε νομική υποχρέωση.

Β4-307

Στόχος αυτού του κονδυλίου είναι η εκπλήρωση ειδικών υποχρεώσεων όσον αφορά την προστασία της υγείας από τις ακτινοβολίες. Αφορά ειδικότερα:

- σχέδια που έχουν σχέση με την εφαρμογή των οδηγιών οι οποίες καθορίζουν τα βασικά πρότυπα και τα αναπροσαρμόζουν με βάση τις νέες επιστημονικές γνώσεις (άρθρα 30 έως 33 της συνθήκης Ευρατόμ) 7

- διαβουλεύσεις σε κοινοτική κλίμακα όσον αφορά τα σχέδια διάθεσης των ραδιενεργών αποβλήτων (άρθρο 37) 7

- επίπεδα παρακολούθησης της βασικής ακτινοβολίας και άλλα καθήκοντα (άρθρα 35 και 36) 7

- επιμόρφωση και ενημέρωση.

Για την πραγματοποίηση των παραπάνω ενεργειών χρειάσθηκαν κατά το 1994 δαπάνες υποστήριξης ύψους 290.436 ECU για την ανάπτυξη της προστασίας από τις ακτινοβολίες. Το 51% αυτού του ποσού διατέθηκε για δημοσιεύσεις που αφορούσαν την έρευνα και τη μελέτη των επιπτώσεων και των εξελίξεων στον τομέα αυτό, το 36% διατέθηκαν για διάφορες μελέτες και το 13% για διασκέψεις.

Β5-3000

Οι ειδικοί στόχοι αυτής της δράσης αφορούν τη διαχείριση του κοινοτικού κεκτημένου και την εμπέδωση της εσωτερικής αγοράς, την οργάνωση της συνεργασίας μεταξύ των κρατών μελών και της Κοινότητας, τη διάρθρωση της λειτουργίας της εσωτερικής αγοράς και την ενημέρωση των οικονομικών παραγόντων.

Για την επίτευξη αυτών των στόχων η Επιτροπή χρησιμοποίησε τις δαπάνες υποστήριξης, δηλαδή χρηματοδότησε:

- προπαρασκευαστικές μελέτες και μελέτες εφικτότητας με στόχο την εισαγωγή ενός οριστικού συστήματος ΦΠΑ ή τη φορολόγηση των χρηματοοικονομικών υπηρεσιών,

- ομάδες εμπειρογνωμόνων (δράσεις παρακολούθησης, ομάδα εργασίας) από τις τελωνειακές και φορολογικές διοικήσεις των κρατών μελών, τρίτων χωρών και εξωτερικών οργανισμών,

- μελέτες, αναλύσεις και συναφή μέτρα με στόχο να διαπιστωθεί η αποτελεσματικότητα των μέτρων που εγκρίθηκαν στο πλαίσιο της εσωτερικής αγοράς καθώς και η οικονομική τους επίπτωση στις άλλες κοινοτικές πολιτικές (περιβάλλον, περιφερειακή και κοινωνική συνοχή κλπ.),

- ενέργειες ενημέρωσης και δημοσίευσης όσον αφορά τα είδη διατροφής, τα φάρμακα, τα αυτοκίνητα, τις κατασκευές και την προώθηση των δημοσίων συμβάσεων.

Γι' αυτές τις δαπάνες διατέθηκε κατά το 1994 το 25,34% των διαθέσιμων πιστώσεων αυτού του κονδυλίου του προϋπολογισμού, προκειμένου να μπορέσει η Επιτροπή να λάβει τα κατάλληλα μέτρα για τη λειτουργία της εσωτερικής αγοράς σε συνεργασία με τα κράτη μέλη, να αξιολογήσει την επίπτωση και να εξασφαλίσει την ενημέρωση των πολιτών.

Β5-3120

Αυτό το κονδύλιο του προϋπολογισμού που αφορά τις σχέσεις με τις Ηνωμένες Πολιτείες χρησιμοποιήθηκε πράγματι κατά μεγάλο μέρος για την οργάνωση σεμιναρίων και διαλέξεων καθώς και για την πραγματοποίηση μελετών. Τα σχέδια εγκρίθηκαν με αυστηρές διαδικασίες λαμβανομένης υπόψη της σημαντικής μείωσης των πιστώσεων κατά το 1994 σχετικά με αυτό το κονδύλιο. Ανταποκρίνονται δε στους στόχους συνεργασίας με μια βιομηχανική χώρα.

Β5-3250

Για το κονδύλιο Β5-3250 οι δαπάνες υποστήριξης αφορούν κυρίως μελέτες, οι οποίες γίνονται στο πλαίσιο του σχεδίου κοινοτικών ενεργειών υπέρ του τουρισμού 1993/1995 που εγκρίθηκε από το Συμβούλιο στις 13 Ιουλίου 1992 ((ΕΕ L 231 της 13.8.1992. )), το οποίο προβλέπει βελτίωση της γνώσης του τομέα και ειδικότερα:

>TABLE>

Οι άλλες δαπάνες υποστήριξης αφορούν τρεις διασκέψεις (δημοσίευση των αποτελεσμάτων προηγούμενων εργασιών και συνεδρίαση εργασίας σχετικά με την κλιμάκωση των διακοπών) ύψους 140.000 ECU και τεχνικές εργασίες εκτύπωσης σχετικά με τη δημοσίευση των αποτελεσμάτων των εργασιών που έγιναν στο πλαίσιο του προαναφερθέντος σχεδίου ύψους 120.000 ECU.

Β5-401

Σύμφωνα με τους στόχους αυτού του κονδυλίου του προϋπολογισμού, οι τομείς δράσης της Επιτροπής όσον αφορά τις τηλεπικοινωνίες και τα ταχυδρομεία ορίζονται από τις διατάξεις της συνθήκης και προσδιορίζονται από ψηφίσματα και οδηγίες του Συμβουλίου και του Κοινοβουλίου. Όλα αυτά μαζί παρέχουν ένα πρόγραμμα εργασίας, κατά κανόνα σύμφωνα με ένα ειδικό χρονοδιάγραμμα. Οι διατάξεις αυτές προβλέπουν ότι (ή, στην περίπτωση ορισμένων ψηφισμάτων, ενθαρρύνουν) η Επιτροπή πρέπει να ενεργεί κατά διάφορους τρόπους προκειμένου να μελετά και να καθορίζει στόχους και δράσεις οι οποίες στη συνέχεια προσδιορίζουν και εφαρμόζουν την κοινοτική πολιτική στον τομέα των τηλεπικοινωνιών και των ταχυδρομείων. Στις ενέργειες αυτές περιλαμβάνεται η πρωτοβουλία για την πραγματοποίηση αναλύσεων, η πραγματοποίηση αναλύσεων και η σύνταξη εκθέσεων προόδου, η εκμαίευση παρατηρήσεων εκ μέρους της βιομηχανίας και του κοινού, η εκπόνηση νομοθετικών προτάσεων, η παρακολούθηση της εφαρμογής της νομοθεσίας, η εξασφάλιση της έγκυρης διαθεσιμότητας ευρωπαϊκών προτύπων και των απαραίτητων συχνοτήτων σε ευρωπαϊκή κλίμακα καθώς και η προώθηση της εφαρμογής και η χρησιμοποίηση νέων τηλεπικοινωνιακών υπηρεσιών και εφαρμογών.

Οι ενέργειες αυτές απαιτούν ένα ευρύ φάσμα ενεργειών υποστήριξης όπως είναι η ανάθεση μελετών και η οργάνωση σεμιναρίων και διαβουλεύσεων, προκειμένου να γίνει ανάλυση των αγορών, των τεχνολογιών, των στόχων και των πολιτικών καθώς και η ανάθεση εντολών στις υπηρεσίες τυποποίησης και συχνοτήτων.

Β5-4110

Οι στόχοι που τέθηκαν κατά το 1994 γι' αυτό το κονδύλιο ήταν η βελτίωση των γνώσεων σχετικά με τη διαρθρωτική εξέλιξη της βιομηχανίας, η ενίσχυση της συνεργασίας μεταξύ των διάφορων μερών, η ανάπτυξη των σχέσεων μεταξύ των εθνικών και των κοινοτικών διοικήσεων και η πραγματοποίηση βιομηχανικών στρατηγικών συνεργασίας και ανταγωνισμού.

Προς το σκοπό αυτό οι δαπάνες υποστήριξης έλαβαν τη μορφή χρηματοδότησης των ενεργειών συνεργασίας (συνεδρίαση εμπειρογνωμόνων, συναντήσεις εργασίας) και η χρηματοδότηση μελετών προετοιμασίας, σκοπιμότητας ή αξιολόγησης.

Η Επιτροπή είχε εγκρίνει το 1992 μία ανακοίνωση σχετικά με τη βιομηχανική ανταγωνιστικότητα και την προστασία του περιβάλλοντος ((SEC(92) 1986. )), η οποία συνεπάγεται σημαντική ανάπτυξη των ενεργειών συνεργασίας. Σ' αυτή την ανακοίνωση αναφερόταν ρητά ότι η Επιτροπή θα έπρεπε να πραγματοποιήσει σημαντικές αναλύσεις σ' αυτούς τους τομείς.

Στην πραγματοποίηση αυτών των εργασιών οφείλεται κυρίως το σχετικά υψηλό ποσοστό των δαπανών υποστήριξης σε σχέση με τις διαθέσιμες πιστώσεις κατά το 1994.

Β7-5020

Ένα μέρος του κονδυλίου Β7-5020 αφορούσε κατά το 1994 τις συμφωνίες συνεργασίας με τον Καναδά, την Κίνα και την GATT. Η αναλογία μεταξύ λειτουργικών δαπανών και δαπανών υποστήριξης ήταν 56/44 εάν συμπεριληφθούν και οι δαπάνες της GATT και 74/26 εάν δεν συμπεριληφθούν οι δαπάνες της GATT.

Πράγματι, κατά το 1994 η αρμόδια για τον προϋπολογισμό αρχή ήθελε να συγχωνεύσει το ειδικό κονδύλιο «ενέργειες υποστήριξης GATT» με το κονδύλιο «συμφωνίες οικονομικής και εμπορικής συνεργασίας με τρίτες χώρες». Αυτές οι ενέργειες υποστήριξης GATT ανταποκρίνονται σε δύο κύριους στόχους: υλοποίηση των δεσμεύσεων έναντι των τρίτων χωρών και διάδοση στους ευρωπαϊκούς οικονομικούς παράγοντες των αποτελεσμάτων που προέκυψαν στο πλαίσιο των συμφωνιών. Οι δαπάνες που αναλήφθηκαν για το σκοπό αυτό εμφανίζονται στο σύνολό τους ως δαπάνες υποστήριξης, επειδή πρόκειται για δαπάνες μελετών, σεμιναρίων και δημοσιεύσεων. Η τελευταία θέση μάλιστα ήταν σημαντική κατά το 1994 λόγω του γεγονότος ότι συμπεριλήφθηκε και ο Γύρος της Ουρουγουάης. Ανταποκρίνονται απόλυτα στο στόχο του κονδυλίου και μπορούν να θεωρηθούν ως λειτουργικές δαπάνες.

Όσον αφορά την Κίνα το μεγαλύτερο μέρος των λειτουργικών δαπανών ανέρχεται στο 85%, το δε ποσοστό των δαπανών υποστήριξης είναι επίσης λογικό σε σχέση με τους στόχους του κονδυλίου.

Όσον αφορά τον Καναδά το ποσοστό των δαπανών υποστήριξης ήταν μεγαλύτερο (74%). Εξηγείται όμως από την ίδια την φύση των ενεργειών συνεργασίας των επιχειρήσεων με τις ανεπτυγμένες χώρες οι οποίες συνίστανται κυρίως στη δημιουργία στενότερων σχέσεων μεταξύ των διάφορων οικονομικών τομέων των τρίτων χωρών και της Κοινότητας. Η οργάνωση σεμιναρίων και η πραγματοποίηση μελετών χρηματοδοτούνται συνεπώς κανονικά από αυτόν τον προϋπολογισμό και δεν πρέπει να θεωρούνται ως διαφορετικές δαπάνες από τις λειτουργικές.